als_Latn dik_Latn sag_Latn
Deda: Shtetet që kanë dhënë mjete për EULEX-in, nuk do t’i mbyllin sytë
Deputeti i Vetëvendosjes, Ilir Deda, ka komentuar në Interaktiv të KTV-së zhvillimet e fundit politike në vend, sikurse edhe skandalin e EULEX-it, për të cilin me një seri shkrimesh po raporton Koha Ditore.
Deda ka thënë se nuk ka përçarje në mes të qëndrimeve në VLAN, por se këto dy ditë takime mes liderëve nuk ka pasur për shkaqe krejt teknike, kur një ditë ka munguar Albin Kurti i Vetëvendosjes, e në tjetrën Ramush Haradinaj i AAK-së.
“Por nesër do të ketë një takim të përbashkët”, ka paralajmëruar Deda, teksa ka thënë se vendi ka aktualisht vetëm dy rrugë për të dalë nga ngërçi politik.
“Ne kemi hyrë në fazën e fundit të kaosit institucional dhe qytetarët nuk kanë kohë të presin. Jemi përballë dy rrugëve dhe ky është moment tejet serioz. Ose do ta bëjmë atë që e kanë bërë edhe vendet e tjera të Ballkanit dhe Evropës kur ka pasur këso kokëfortësie për të mos e lëshuar pushtetin, ose që blloku t’ia lë postin e kryeparlamentarit PDK-së dhe të ecet tutje me krijimin e Qeverisë”, ka thënë Deda.
Sot Vetëvendosje ka thënë se është e gatshme që të thërras aktivizim qytetar, si rruga e vetme për ta rrëzuar Hashim Thaçin nga pushteti. Edhe Deda e ka ripërsëritur qëndrimin e “betonuar” të Vetëvendosjes se nuk do të ulen me PDK-në, as në kafene e as në Presidencë, pos në Kuvend.
“Nuk takohemi me PDK-në në kafene, sepse ka kaluar ajo kohë e ndërtimit të institucioneve nëpër kafe, por në të njëjtën kohë takimet në Presidencë janë dëshmuar si të pasuksesshme”, thotë ai.
Ai e ka quajtur skandaloze atë që po ndodh me zbulimin e serisë së shkrimeve në Koha Ditore, e që kanë të bëjnë me dyshime të forta për përfshirje në korrupsion. Ai ka kujtuar se EULEX-i ka kushtuar Evropës dy miliardë euro, transmeton koha.net.
“Paramendoni sikur këto para t’ishin investuar në ekonomi ku do të ishim”, ka thënë Deda. “Duhet të flasim hapur me Bashkimin Evropian, sepse nuk kemi nevojë për mekanizma të tillë të cilët vijnë për të luftuar krimin e bëhen pjesë e krimit. Efektet do të vërehen shpejtë, meqë vendet që kanë dhënë mjete në këtë mision nuk do t’i mbyllin sytë”.
Ai ka thënë se personalisht përkrah Albin Kurtin në krye të dialogut me Serbinë.
“Ndër të tjera edhe për faktin se Albini është burgosur në kohën kur këta që janë sot në pushtet kanë qenë edhe atëherë, dhe Albini është burgosur vetëm pse e ka dashur Kosovën të lirë”, ka thënë Deda.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn